b"\n_START_ARTICLE_\nB in the Mix: The Remixes\n_START_SECTION_\nOzadje\n_START_PARAGRAPH_\n28. septembra 2005 je zalo\xc5\xbeba Jive Records na svoji tiskovni konferenci oznanila, da bo Britney Spears izdala svojo prvo kompilacijo z remiksi, naslovljeno Remixed. Kakorkoli \xc5\xbee, Jennifer Vineyard iz MTV-ja je 8. novembra tistega leta poro\xc4\x8dala, da se je naslov spremenil v B in the Mix: The Remixes in da bo iz\xc5\xa1el 22. novembra 2005. Kompilacija je vklju\xc4\x8devala remikse pesmi iz njenih prej\xc5\xa1njih albumov, ki so jih posneli DJ-ji, kot sta Peter Rauhofer in Stuart Price. Stuart Price je \xc5\xbee pred tem posnel remiks za njeno pesem \xc2\xbbBreathe on Me\xc2\xab\xc2\xa0z albuma In the Zone za omejeno izdajo dodatnega CD-ja za njeno kompilacijo, izdano leta 2004, Greatest Hits: My Prerogative. Kompilacija B in the Mix: The Remixes vklju\xc4\x8duje tudi eno novo pesem, \xc2\xbbAnd Then We Kiss\xc2\xab; pesem naj bi \xc5\xbee pred tem iz\xc5\xa1la kot dodatna pesem na njenem DVD-ju, izdanem leta 2005 Britney & Kevin: Chaotic, vendar nazadnje iz neznanih razlogov ni. Kompilacija B in the Mix: The Remixes vklju\xc4\x8duje dve pesmi Britney Spears, ki so jih \xc5\xbee prej posneli drugi glasbeniki. Na ameri\xc5\xa1ki razli\xc4\x8dici kompilacije teh pesmi ni zapela Britney Spears; namesto tega so vklju\xc4\x8dili samo spremljevalne vokalistke. Jennifer Vineyard je napisala, da bodo\xc2\xa0\xc2\xbb[kompilacijo] promovirali nekoliko manj o\xc4\x8ditno kot je superzvezdnikom v navadi\xc2\xab. Na naslovnici mednarodne izdaje kompilacije je posneta Britney Spears za metuljem.\n_START_SECTION_\nSestava\n_START_PARAGRAPH_\nRemiks Billa Hamela pesmi \xc2\xbbTouch of My Hand\xc2\xab\xc2\xa0je trance pesem z elementi ambienta. Vokale Britney Spears so opisali kot \xc2\xbbzame\xc5\xa1ane v nerazlo\xc4\x8dno izgovorjene zloge in [...] del ritma\xc2\xab. \xc4\x8cetrta pesem s kompilacije, remiks Jacquesa Lu Conta pesmi \xc2\xbbBreathe on Me\xc2\xab, ima po\xc4\x8dasnej\xc5\xa1i ritem kot originalna pesem, zaradi \xc4\x8desar so jo opisali kot \xc2\xbbtemnej\xc5\xa1o in bolj umazano\xc2\xab. Pri remiksu Davea Aud\xc3\xa9a pesmi\xc2\xa0\xc2\xbbI'm a Slave 4 U\xc2\xab\xc2\xa0je velik poudarek na kitarah in \xc2\xbbdomiselnih analognih gumbih\xc2\xab, kot je napisal Kurt Kirton s spletne strani About.com. Pesem\xc2\xa0\xc2\xbbAnd Then We Kiss\xc2\xab\xc2\xa0sestavljajo glasbene zvrsti, kot sta euro-trance ter techno in velik poudarek je na sintetizatorju. Pesem sestavljajo tudi dance-rock kitare in v ozadju se sli\xc5\xa1i orkester. Besedilo govori o poljubu in razli\xc4\x8dnih odzivih protagonistke na slednjega, vklju\xc4\x8dno z jokanjem, tresenjem in javkanjem. Za\xc4\x8dne se s kitico: \xc2\xbbSama le\xc5\xbeim / dotikam se svoje ko\xc5\xbee\xc2\xab\xc2\xa0(\xc2\xbbLying alone / touching my skin\xc2\xab), zaradi \xc4\x8desar so nekateri menili, da je celotna zgodba pesmi le fantazija. Sedma pesem z albuma, Valentinov remiks pesmi\xc2\xa0\xc2\xbbEverytime\xc2\xab, je pesem z velikim poudarkom na tolkalih in sintetizatorju. Remiks Jasona Nevinsa pesmi \xc2\xbbEarly Mornin'\xc2\xab\xc2\xa0je hip hop pesem kompilacije B in the Mix: The Remixes.\n_START_SECTION_\nSprejem kritikov\n_START_PARAGRAPH_\nKurt Kirton s spletne strani About.com je napisal, da sta bila vrhunca kompilacije remiksa pesmi\xc2\xa0\xc2\xbbEverytime\xc2\xab\xc2\xa0in\xc2\xa0\xc2\xbbDon't Let Me Be the Last to Know\xc2\xab, vendar je menil, da bi bila kompilacija bolj\xc5\xa1a, \xc4\x8de bi vklju\xc4\x8devala ve\xc4\x8d pesmi. Napisal je: \xc2\xbbTo je spodobno delo, ki bi moralo zadovoljiti vse Britneyjine obo\xc5\xbeevalce in klubske fanatike.\xc2\xab Barry Walters iz revije Rolling Stone je napisal, da je bila kompilacija \xc2\xbb\xc5\xa1e bolj odve\xc4\x8den\xc2\xab\xc2\xa0kot kompilacija Greatest Hits: My Prerogative, z izjemo remiksa pesmi\xc2\xa0\xc2\xbbToxic\xc2\xab, ki ga je opisal kot \xc2\xbbskoraj bolj\xc5\xa1ega od originalne pesmi\xc2\xab. Stephen Thomas Erlewine s spletne strani Allmusic je napisal:\xc2\xa0\xc2\xbbB in the Mix pravzaprav ne izbri\xc5\xa1e vtisa, da Britney Spears \xc5\xa1e ne namerava izdati dela, ki bi predstavljal vrhunec njene kariere.\xc2\xab\xc2\xa0Napisal je \xc5\xa1e, da pesmi, kot je \xc2\xbbToxic\xc2\xab\xc2\xa0\xc2\xbbzaradi pomanjkljivosti malce preve\xc4\x8d izstopajo [...] pesmi na kompilaciji sploh nimajo refrenov, zaradi \xc4\x8desar se vsi zana\xc5\xa1ajo na Spearsovo - to pa je zanjo preve\xc4\x8d. [...] Nasploh ta album zveni in izgleda kot to, kar v resnici je: produkt.\xc2\xab Gregg Shapiro iz revije Bay Area Reporter je kompilacijo v glavnem kritiziral, saj naj bi bila \xc2\xbbnevarna izguba\xc2\xab. Dodaja tudi, da je bil vokal Britney Spears na remiksih \xc2\xbbsuh, hladen in mehani\xc4\x8den\xc2\xab. Kakorkoli \xc5\xbee, pohvalil je dve pesmi: \xc2\xbbBritney Spears je divi \xc5\xa1e najbolj podobna na Valentinovem remiksu pesmi 'Everytime', pa tudi remiks Davidsona Ospine, posnetem leta 2005, pesmi 'Baby One More Time' je prava klubska klasika.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nV Zdru\xc5\xbeenih dr\xc5\xbeavah Amerike je kompilacija B in the Mix: The Remixes s 14.000 prodanimi izvodi v prvem tednu od izzida debitirala na sto\xc5\xa1tiriintridesetem mestu glasbene lestvice Billboard 200. Album je zasedel tudi \xc4\x8detrto mesto na Billboardovi lestvici Dance/Electronic Albums, kjer je ostala \xc5\xa1e enaindvajset tednov. Po podatkih Nielsen SoundScana je album v Zdru\xc5\xbeenih dr\xc5\xbeavah Amerike nazadnje prodal 105.000 kopij. Kompilacija je debitirala na devetindevetdesetem mestu belgijske ter triinpetdesetem mestu italijanske lestvice. Na japonski lestvici je zasedla petindvajseto mesto, kjer je ostala \xc5\xa1e osem tednov.\n_START_SECTION_\nPromocija\n_START_PARAGRAPH_\nKompilacija B in the Mix: The Remixes je bila dele\xc5\xbena zelo majhne promocije, vsaj glede na standrde Britney Spears. Pribli\xc5\xbeno dva tedna pred izzidom kompilacije je iz\xc5\xa1la promocijska gramofonska plo\xc5\xa1\xc4\x8da z naslovom Key Cuts from Remixed; vklju\xc4\x8devala je tudi pet remiksov s kompilacije. Za tiste, ki so album naro\xc4\x8dili \xc5\xa1e pred izzidom, so izdali pla\xc4\x8dano spletno stranjo obo\xc5\xbeevalcev Britney Spears z mnogimi tekmovanji. Zmagovalec tekmovanje je dobil DVD Britney & Kevin: Chaotic, stekleni\xc4\x8dno parfuma Fantasy z dodatnim lotionom in li\xc4\x8dili ter podpisano fotografijo Britney Spears. 22. novembra 2005 je Britney Spears skupaj z ustvarjalci spletne strani WorldOfBritney.com organizirala zabavo v neimenovanem klubu v Los Angelesu, Kalifornija. Na zabavo je bilo povabljenih samo 500 ljudi, vklju\xc4\x8dno z nekaterimi \xc4\x8dlani njene spletne strani obo\xc5\xbeevalcev. Britney Spears je komentirala: \xc2\xbb\xc5\xbdelela sem samo povedati, da mi je ideja, da se vsi moji obo\xc5\xbeevalci ob proslavljanju izzida mojega novega albuma zberejo skupaj, zelo v\xc5\xa1e\xc4\x8d. Zelo sem bila vesela, da sem lahko k temu nekaj pripomogla! Upam, da se boste v klubu zelo zabavali in da boste celo no\xc4\x8d preplesali.\xc2\xab Pesem\xc2\xa0\xc2\xbbAnd Then We Kiss\xc2\xab\xc2\xa0je iz\xc5\xa1la kot promocijski singl s kompilacije na CD-ju in gramofonski plo\xc5\xa1\xc4\x8di. Jennifer Vineyard z MTV-ja je dejala, da pesem \xc2\xbblahko postane radijska ali klubska uspe\xc5\xa1nica, \xc4\x8de bo zalo\xc5\xbeba Jive le aktivno promovirala album.\xc2\xab Kljub temu se pesem \xc2\xbbAnd Then We Kiss\xc2\xab\xc2\xa0ni uvrstila na nobeno pomembnej\xc5\xa1o glasbeno lestvico, vendar je konec tedna 26. marca 2005 zasedla petnajsto mesto na lestvici Billboard Hot Dance Airplay."